Vandag is D-dag!. Omdat Pierre al die pas 6 keer tevore gery het, en dit redelik goed ken, haak hy die boswa agter sy Landcruiser, en hy en Robbie ry voor. Ons volg in die Fortuner, en dit gaan baie makliker as met die boswa agterna.
Die riller Van Zylspas is maar 10.6 kilometer lank, maar dit neem byna die hele oggend in beslag. 1.5 kilometer van die end van die pas kom die eintlike riller. Jy moet steil af oor rotsbanke wat jou motor op plekke op 3 of selfs twee wiel laat wieg, met die ander een of twee wat in die lug hang, Aan die een kant is 'n afgrond, en aan die anderkant die rotsbank. Die laaste 5 kilometer het ons 3 ure geneem om af te le. Die hele pas van 10 kilometer was 4 ure lank. Elsie het maar besluit om liefs nie by daardie krans saam af te ry nie, en af gestap na onder om fotos te neem !
Sonder 'n navigator kan jy maar vergeet om daar af te gaan. Jy ignoreer die steiltes en afgronde, en hou net die navigator se hande dop. So kom Pierre met ons boswa agterna en ons op ons eie veilig daar af. Robbie was 'n uitstekende navigator en sy handseine was goud werd. Beide voertuie en boswa het 'n paar nerwe verloor, maar origens het alles vlot verloop.
Aan die onderend van die pas is Geeldrom - 'n baken wat die pas se ryers maar te graag wil sien. Dis die einde van die pas.
Vroeg oggend is ons weg by Marble camp om die laaste deel van die roete tot by Opuwo te ry. Die eerste 155 kilometer van die dag was 'n nagmerrie. So iets het ons nog nie beleef nie. Dit is oor rotse, in sandbeddings van die droe riviere, deur gate, langs onbegaanbare sandvlaktes waar elkeen maar sy eie pad maak oor die wit poeier sand. Ons hou maar Garmin dop om te sien wat die algemene rigting moet wees. Plek plek het vorige ryers hule eie pad gemaak wat in 'n baie beter toestand as die gemaakte regte pad is.
Uiteeindelik na baie ure beland ons toe by Kaoko Otavi waar ons op die C43 beland. Daardie 39 kilometer het gevoel soos 'n teerpad en ons kon teen 100 kpu daar ry. Af en toe kom weer 'n nagmerrie gedeelte en ry jy laebestek 1e rat oor die versperrings.